32002D0596
L 194/36
JURNALUL OFÍCIAL AL UNIUNII EUROPENE
DECIZIA CONSILIULUI
din 19 iulie 2002
privind consecințele expirării Tratatului de instituire a Comunității Europene a Cărbunelui și Oțelului (CECO) privind acordurile internaționale încheiate de CECO
(2002/596/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133 coroborat cu articolul 300 alineatul (1),
având în vedere propunerea Comisiei,
întrucât:
(1)
În conformitate cu articolul 97, Tratatul CECO expiră la 23 iulie 2002.
(2)
CECO a încheiat un anumit număr de acorduri internaționale cu țări terțe.
(3)
Respectivele acorduri nu prevăd eventualitatea expirării Tratatului CECO.
(4)
Domeniul de aplicare al Tratatului CECO va fi acoperit, după expirarea acestuia, de Tratatul de instituire a Comunității Europene, în special articolul 133.
(5)
Reprezentanții guvernelor statelor membre, reuniți în Consiliu, au stabilit că drepturile și obligațiile care decurg din acordurile internaționale încheiate de CECO vor fi preluate de Comunitatea Europeană (1).
(6)
Se consideră că este în interesul Comunității Europene să mențină respectivele acorduri internaționale după data expirării Tratatului CECO și că acestea ar trebui transferate Comunității Europene.
(7)
Unele dintre respectivele acorduri pot necesita modificări tehnice pentru a deveni compatibile cu normele Comunității Europene.
(8)
Va fi necesar ca țările terțe în cauză să fie informate în acest sens,
DECIDE:
Articolul 1
De la 24 iulie 2002, Comunitatea Europeană preia drepturile și obligațiile care decurg din acordurile internaționale încheiate de CECO cu țările terțe.
Articolul 2
Comisia informează țările terțe în cauză cu privire la preluarea de către Comunitatea Europeană a drepturilor și obligațiilor CECO care decurg din acordurile în cauză. De asemenea, Comisia face toate modificările tehnice necesare pentru ca acordurile să fie compatibile cu normele Comunității Europene și, în cazul în care este necesar, negociază modificările care urmează să fie aduse acordurilor.
Articolul 3
Prezenta decizie produce efecte în ziua următoare datei publicării în Jurnalul Oficial al Comunităților Europene.
Prezenta decizie se aplică de la 24 iulie 2002.
Adoptată la Bruxelles, 19 iulie 2002.